The White Buffalo

Jacob Aaron Smith (født 19. mai 1974 i Oregon i USA), kjent under artistnavnet The White Buffalo, er en amerikansk vokalist, gitarist og komponist.

I den amerikanske radiokanalen National Public Radios program «All Songs Considered» har Smith blitt omtalt som en «fantastisk historieforteller». Hele syv av sangene til Smith ble brukt i strømmetjenesten Netflix' mest sette TV-serie, Sons of Anarchy. Han har ved flere anledninger samarbeidet med kjente artister som Audra Mae, i duetten «I Got You», og Neil Young, i april 2015, da han opptrådte på Pantages Theatre i Hollywood til inntekt for autisme-saken.

Smith holder seg for det meste innenfor sjangrene americana og rock, men har også skrevet sanger i sjangrene folkemusikk, alternativ rock og country. Hans faste rytmeseksjon består av Matt Lynott på trommer og Christopher Hoffee på bass.

 Bakgrunn 
Jake Smith er sønn av en professor og en sykepleier. Han ble født i den amerikanske delstaten Oregon, og vokste opp i Huntington Beach i California. Det var foreldrene hans som la grunnlaget for at han ble interessert i countrymusikk. Som tenåring hadde han en periode da han var mer opptatt av punkrock, og av artister som Bob Dylan og John Prine.

I oppveksten var Jake Smith en ivrig baseballspiller, og på college spilte han på baseballaget til St. Mary's College of California i Moraga. Han var nitten år gammel da han begynte å spille gitar. Den første gitaren hans var en akustisk Fender-gitar som han kjøpte hos en pantelåner for 200 amerikanske dollar.

En venn av faren hans lærte ham å spille treakkordsprogresjoner på gitaren. Det tok ikke lang tid før han begynte å skrive sine egne sanger. Etter high school flyttet han til San Francisco, der han ringte rundt til ulike klubber og skaffet seg spillejobber. I denne perioden spilte han også inn sine egne kassetter som han sendte i posten til familie og venner i forbindelse med bursdager og spesielle anledninger. Disse sangene var en blanding av country og punk.

Han begynte tidlig å bruke kunstnernavnet «The White Buffalo». Noen venner av ham mente at han trengte et pseudonym, og la flere lapper i en hatt. Smith trakk lappen «The White Buffalo» og følte navnet var passende.

 De første utgivelsene 
The White Buffalos første studioalbum, Hogtied Like a Rodeo, ble utgitt i 2002. I 2005 ga han ut EP-en The White Buffalo EP i 2005, som han selv uttalte at handlet om «forhold, kjærlighet, tap og sprit, ispedd en dose med mord».

Etter at den profesjonelle surferen Chris Malloy fikk høre en kassett med Smiths sanger, brukte han sangen «Wrong» i lydsporet til surfefilmen Shelter. Dette førte til at Smith fikk flere oppdrag fra film- og TV-bransjen; blant annet brukes flere av sangene hans i FX TV-serien Sons of Anarchy og i Showtimes Californication.

I 2010 spilte Smith inn enda en EP, Prepare for Black and Blue. EP-en ble spilt inn i løpet av seks dager med Jimmy Messer som produsent, og ble utgitt samme år av plateselskapet Ruffshod. Produsentene Bruce Witkin og Ryan Dorn i plateselskapet Unison Music tilbød ham deretter en platekontrakt som resulterte The White Buffalos EP The Lost & Found, utgitt 6. desember 2011. EP-en ble kåret til «HOT SHOT DEBUT» av Billboard i folkemusikksjangeren. I 2012 kom albumet Once Upon a Time in the West. I National Public Radios Winter Music Preview i 2012 var The White Buffalo én av tolv artister som lytterne ble anbefalt å merke seg.National Public Radio. 2012 Winter Music Preview. NPR.org, 2011.12.29. Hentet 2012.11.1.

I 2013 utga Smith Shadows, Greys, and Evil Ways hos Unison Music. Albumet fikk gode anmeldelser, blant annet fra televisjonskanalen NY1.miniatyr|The White Buffalo (Jake Smith) fremfører «The Whistler» live på det amerikanske TV-programmet Jimmy Kimmel Live.I august 2014 framførte The White Buffalo sine egne sanger «This Year» og «The Whistler» på Jimmy Kimmel Live.

 TV-serien Sons of Anarchy 
The White Buffalos versjon av den amerikanske folkevisen «House of the Rising Sun», hvor han spiller med bandet The Forest Rangers, kan høres i sesong 4, episode 14 av Sons of Anarchy.

The White Buffalo og The Forest Rangers spilte også inn sangen «Come Join the Murder» sammen, til avslutningen av TV-serien Sons of Anarchy. Sangen er skrevet sammen med Owen Pop og Sons of Anarchys serieskaper Kurt Sutter. Andre sanger som kan høres i TV-serien, og som er laget av og/eller fremføres av The White Buffalo, er «The Matador», «Damned», «Wish It Was True», «The Whistler», «Set My Body Free», «Sweet Hereafter», «Oh Darlin' What Have I Done» og «Bohemian Rhapsody (cover)».

 Dokumentarserie 
I juni 2015 publiserte musikkutstyrprodusenten Ernie Ball en tidelt dokumentarserie på YouTube med tittelen Ernie Ball Presents Capturing the White Buffalo – The Recording of an American Songwriter. Serien følger Smith underveis i innspillingen av albumet Love and the Death of Damnation. Serien belyser Smiths prosess, «fra inspirasjon, til skriving, stemming av instrumenter, innspilling, og miksing, til øving og live framføring» slik at seerne kunne «oppleve utfordringene til en moderne trubadur». Traileren til serien ble lansert 18. mai 2015. Den første episoden hadde premiere 19. juni 2015. Selve albumet ble lansert 21. august 2015.

 Diskografi 

 Studioalbum 
 2002: Hogtied Like a Rodeo – egenutgitt
 2008: Hogtied Revisited – egenutgitt
 2013: Shadows, Greys, and Evil Ways, Unison Music Group
 2015: Love & The Death of Damnation, Unison Music Group
2017: Darkest Darks, Lightest Lights, Thirty Tigers
2020: On the Widow's Walk, Snakefarm Records
2022: Year Of The Dark Horse, Snakefarm Records

 EP-er 
 2005: The White Buffalo EP (EP) – egenutgitt
 2010: Prepare for Black and Blue, Ruffshod/Nettwerk Records
 2011: The Lost & Found, Unison Music Group

 Film- og TV-musikk 
 2013: Safe Haven, Relativity Music
 2013: The Lone Ranger, Walt Disney Records
 2014: West of Memphis, Legacy Recordings

 Referanser 

 Eksterne lenker 




 Ernie Ball Presents Capturing the White Buffalo - The Recording of an American Songwriter
 Times, Los Angeles. «Sound of the White Buffalo can be found between tenderness and a growl». latimes.com. Besøkt 30. juli 2016.

Kategori:Sangere fra USA
Kategori:Komponister fra USA
Kategori:Gitarister fra USA